“ดาวโจนส์” ปิดพุ่ง 242.68 จุด ขานรับ “พาวเวล” ยันเฟดไม่รีบขึ้นดอกเบี้ย
“ดาวโจนส์”ปิดพุ่ง 242.68 จุด ขานรับ "พาวเวล" ยันเฟดไม่รีบขึ้นดอกเบี้ย แม้จะมีการปรับลดวงเงิน QE ก่อนสิ้นปีนี้ก็ตาม
“ดาวโจนส์” ปิดพุ่ง 242.68 จุด ขานรับ "พาวเวล" ยันเฟดไม่รีบขึ้นดอกเบี้ย แม้จะมีการปรับลดวงเงิน QE ก่อนสิ้นปีนี้ก็ตาม
28 ส.ค. 2564

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 200 จุด เมื่อคืนนี้ (27 ส.ค.64) ขณะที่ดัชนี S&amp;P500 และ Nasdaq ปิดทำนิวไฮเป็นวันที่ 4 ในสัปดาห์นี้ ขานรับถ้อยแถลงของนายเจอโรม พาวเวล ประธานธนาคารกลางสหรัฐ (เฟด) ที่ยืนยันว่า เฟดจะไม่รีบปรับขึ้นอัตราดอกเบี้ย แม้จะมีการปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ก่อนสิ้นปีนี้ก็ตาม
โดยดัชนีเฉลี่ยอุตสาหกรรมดาวโจนส์ปิดที่ 35,455.80 จุด เพิ่มขึ้น 242.68 จุด หรือ +0.69%, ดัชนี S&amp;P500 ปิดที่ 4,509.37 จุด เพิ่มขึ้น 39.37 จุด หรือ +0.88% และดัชนี Nasdaq ปิดที่ 15,129.50 จุด เพิ่มขึ้น 183.69 จุด, +1.23%
ทั้งนี้ในรอบสัปดาห์นี้ ดัชนีดาวโจนส์ บวก 1%, ดัชนี S&amp;P500 เพิ่มขึ้น 1.5% และดัชนี Nasdaq ปรับตัวขึ้น 2.8% โดยหุ้น 9 ใน 11 กลุ่มของดัชนี S&amp;P500 ปิดบวก โดยกลุ่มพลังงาน เพิ่มขึ้น 2.62% ขณะที่กลุ่มเฮลธ์แคร์และกลุ่มสาธารณูปโภคปรับตัวลง
ขณะที่ตลาดหุ้นสหรัฐปรับตัวขึ้นขานรับนายพาวเวลกล่าวในการประชุมประจำปีของเฟดผ่านทางระบบวิดีโอคอนเฟอเรนซ์ในวันศุกร์ว่า เฟดมีแนวโน้มที่จะเริ่มปรับลดวงเงิน QE ก่อนสิ้นปีนี้ อย่างไรก็ดีการที่เฟดปรับลด QE นั้น ไม่ได้หมายความว่า เฟดจะเร่งปรับขึ้นอัตราดอกเบี้ยตามมาแต่อย่างใด
โดยเศรษฐกิจสหรัฐได้มาถึงจุดที่ไม่มีความจำเป็นต้องได้รับการสนับสนุนอย่างมากจากนโยบายการเงินของเฟดอีกต่อไป ซึ่งหมายความว่า เฟดมีแนวโน้มที่จะเริ่มปรับลดวงเงิน QE ก่อนสิ้นปีนี้ตราบใดที่เศรษฐกิจยังคงมีการขยายตัว
“กำหนดเวลาและอัตราการปรับลด QE ไม่ได้เป็นการส่งสัญญาณโดยตรงถึงการปรับขึ้นอัตราดอกเบี้ย ซึ่งเราจะมีบททดสอบที่เข้มงวดมากขึ้น และแตกต่างออกไป” นายพาวเวลกล่าว
ก่อนหน้านี้ นายพาวเวลได้เคยส่งสัญญาณว่า หากเฟดจะปรับขึ้นอัตราดอกเบี้ย ก็จะเกิดขึ้นหลังจากสิ้นสุดการปรับลด QE เป็นระยะเวลานานพอสมควร
สำหรับข้อมูลเศรษฐกิจสำคัญของสหรัฐที่มีการเปิดเผยเมื่อคืนนี้ กระทรวงพาณิชย์สหรัฐรายงานว่า การใช้จ่ายส่วนบุคคลของผู้บริโภคสหรัฐ เพิ่มขึ้นเพียง 0.3% ในเดือนก.ค. สอดคล้องกับที่นักวิเคราะห์คาดการณ์ไว้ หลังจากพุ่งขึ้น 1.1% ในเดือนมิ.ย. ขณะที่รายได้ส่วนบุคคลพุ่งขึ้น 1.1% ในเดือนก.ค. สูงกว่าที่นักวิเคราะห์คาดการณ์ไว้ที่ระดับ 0.3%
นอกจากนี้ กระทรวงพาณิชย์สหรัฐยังเปิดเผยว่า ดัชนีราคาการใช้จ่ายเพื่อการบริโภคส่วนบุคคล (PCE) พื้นฐาน ซึ่งไม่นับรวมหมวดอาหารและพลังงาน และเป็นมาตรวัดอัตราเงินเฟ้อที่เฟดให้ความสำคัญ พุ่งขึ้น 3.6% ในเดือนก.ค. เมื่อเทียบรายปี ซึ่งเป็นการพุ่งขึ้นมากที่สุดนับตั้งแต่เดือนพ.ค.2534 สอดคล้องกับที่นักวิเคราะห์คาดการณ์ไว้ หลังจากดีดตัวขึ้น 3.6% เช่นกันในเดือนมิ.ย. และเมื่อเทียบรายเดือน ดัชนี PCE พื้นฐานเพิ่มขึ้น 0.3% ในเดือนก.ค. หลังจากดีดตัวขึ้น 0.5% ในเดือนมิ.ย.
ส่วนดัชนี PCE ทั่วไป ซึ่งรวมหมวดอาหารและพลังงาน พุ่งขึ้น 4.2% ในเดือนก.ค. เมื่อเทียบรายปี ซึ่งเป็นการพุ่งขึ้นมากที่สุดนับตั้งแต่เดือนม.ค. 2551 หลังจากเพิ่มขึ้น 4.0% ในเดือนมิ.ย. และเมื่อเทียบรายเดือน ดัชนี PCE ทั่วไปเพิ่มขึ้น 0.4% ในเดือนก.ค.
โดยหุ้นเอ็นวิเดียซึ่งเป็นบริษัทผลิตชิป ปรับตัวขึ้น 2.6% หลังแหล่งข่าวระบุว่า เอ็นวิเดียมีแนวโน้มที่จะขออนุมัติจากสหภาพยุโรปเพื่อเทคโอเวอร์บริษัทอาร์มซึ่งเป็นบริษัทออกแบบชิปของอังกฤษ
ส่วนหุ้นเวิร์คเดย์ อิงค์ พุ่งขึ้น 9.1% หลังบรรดาโบรกเกอร์ปรับเพิ่มราคาเป้าหมายของหุ้นเวิร์คเดย์ หลังบริษัทรายงานผลประกอบการไตรมาส 2 สูงเกินคาด
ด้านหุ้นจีนที่จดทะเบียนในตลาดหุ้นสหรัฐปรับตัวลง เนื่องจากจีนยังคงเดินหน้าควบคุมบริษัทเทคโนโลยี และขู่ที่จะสกัดกั้นการนำหุ้นเข้าจดทะเบียนในตลาดหุ้นสหรัฐ โดยหุ้นอาลีบาบา และหุ้นเทนเซ็นต์ มิวสิค เอ็นเทอร์เทนเมนต์ ปรับตัวลง 3.5% และ 1.4% ตามลำดับ